Propozohet një rezolutë në Senat që autorizon misionin amerikan në Libi
Një grup i vogël ligjvënësish kërkon të ndalojë financimin e misionit
Nëse miratohet, rezoluta autorizon përdorim të kufizuar të forcave ushtarake amerikane në Libi për një vit. Në të jepen detaje se ushtria amerikane do të luajë një rol mbështetës në fushatën e udhëhequr nga NATO dhe se nuk do të ketë dislokim të trupave tokësore amerikane në Libi. Kryetari i Komisionit të Senatit për Marrëdhëniet me Jashtë, John Kerry, thotë se justifikimi për ndërhyrje në Libi është bindës dhe i qartë. Senatori Kerry tha se këto shpresa do të shuhen nëse kolonel Gadhafi mbijeton dhe aspiratat e popullit shtypen. Ai shtoi se të gjitha ato që ka dashur të arrijë Shtetet e Bashkuara që nga sulmet terroriste të 2001 do të rrezikoheshin. Senatori republikan me peshë John McCain i Arizonës dha një mbështetje entuziaste për vazhdimin e veprimeve ushtarake. Rezoluta e Senatit vjen ndërkohë që një grup i vogël ligjvënësish por të zëshëm nga të dy partitë politike përpiqet t’i japë fund angazhimit ushtarak amerikan në Libi. Në Dhomën e Përfaqësuesve vihet re një përpjekje për të ndërprerë financimin e operacioneve. Javën e kaluar, 10 ligjvënës ngritën çështjen në gjykatën federale, duke argumentuar se misioni ishte i jashtëligjshëm, dhe ka zgjatur përtej pragut 60 ditor pa siguruar autorizimin e Kongresit. Administrata e presidentit Obama argumenton se nuk ka nevojë për autorizim meqenëse forcat amerikane nuk kanë përfshirje aktive në luftimet në Libi dhe asnjë ushtar amerikan nuk është dislokuar në tokën libiane. Ndërkohë që mbronte objektivat e misionit, senatori McCain nuk ishte dakord me arsyetimin e administratës dhe tha se presidenti Obama duhet të kishte kërkuar autorizimin e Kongresit që nga fillimi. Por ndërkohë që drejtonte rezolutën e Senatit, senatori Kerry argumentoi se logjika e administratës është e drejtë. Ende nuk është e qartë nëse, apo kur Dhoma e Përfaqësuesve mund të përpiqet të ndalë financimin e misionit, dhe nëse bëhet kjo, Senati nuk duket se do ta bëjë një gjë të tillë. Senatorët Kerry dhe McCain thonë se do tu pëlqente të shikonin Senatin të debatonte dhe votonte rezolutën që autorizon ndërhyrjen në Libi deri nga fundi i javës.